寄獻鄜州行軍司馬宋侍郎
作者：王禹偁
朝代：宋

paragraphs: 鉅賢如木鐸，一振聲蓋代。
丈人文曲星，譴謫落下界。
辭源發崑崙，意盡若到海。
昔在神德朝，少秀負文彩。
擢第應制舉，召試拂華蓋。
醉揮拔萃判，一字不復改。
傳寫遍都下，紙貴無可買。
一命佐著作，蕓閣垂纓珮。
歌詩數千首，人口炙與鱠。
志大輕俸錢，痛飲負酒債。
庸蜀既即敘，出命玉津宰。
題柱薄長卿，銘閣笑張載。
錦水清見髮，峨嵋綠于黛。
物華曾不負，詩酒聊自待。
旨甘豈擇祿，印綬久不解。
陶潜腰任折，萊子衣有彩。
蹉跎歷四邑，塵土不可擺。
吾皇在藩邸，聞名四聰駭。
即位未浹旬，獨許延英對。
相見恨已晚，欣然契嘉會。
諫官聊假道，紫微遽真拜。
制誥復西漢，碑板揭東岱。
金鑾赴夜召，顧問及遠大。
白麻幾千紙，意出元白外。
薦賢恐不及，誘善曾無怠。
當朝自獨步，晚節亦泛愛。
有別樂聞韶，無譏詩自鄶。
賤子在廣場，知見殊流輩。
進士數且千，馳鶩稱俊邁。
人人握靈蛇，許我珠無纇。
超拔冠多士，權貴不得礙。
御前中科第，閣下備寮寀。
詎惟師碩德，常許接佳話。
國朝大手筆，日夕期鼎鼐。
胸中泰山雲，舒卷何霮䨴。
言下傅巖雨，蓄縮未霶霈。
吾道遂難行，一旦同得罪。
典午信冗散，貳車更狼狽。
商於甚僻陋，鄜畤近山塞。
共月踰千里，便風無一介。
何當遂乘桴，侍坐浮渤澥。
大笑引淳風，樽前一長噫。
今茲當委順，自昔無芥蠆。
投詩助醉吟，入室生徒在。